Miškov, Juraj, poslanec NR SR (2012-06-27):
Ďakujem veľmi pekne. Vážená pani predsedajúca, vážené panie poslankyne, vážení páni poslanci, tento zákon, ktorý pred chvíľou predkladateľ uviedol, je škandál. Tento zákon je čistý škandál. A hneď vám to vysvetlím. Tento zákon totiž nevznikol na ministerstve hospodárstva, ktoré je predkladateľom tohto zákona. Pán kolega o tom veľmi dobre vie. Tento zákon napísal predseda Úradu pre reguláciu sieťových odvetví pán Holjenčík. Ja ten zákon poznám, pretože som bol možno mesiac vo funkcii, keď ma pán Holjenčík navštívil a doniesol mi tento zákon, že on pripravil nový zákon o regulácii v sieťových odvetviach. Tak som pána Holjenčíka veľmi slušne vyprevadil a povedal som, že zákon bude pripravený na ministerstve hospodárstva. To bol zákon, ktorý sme predložili pred niekoľkými mesiacmi. Toto je škandál, toto je úplne nový zákon, ktorý predkladá dnes strana SMER. Tu sa to už nedá porovnať so zákonom o energetike, kde možno nejaký základ pripravil pán minister Jahnátek, a ja som ho dokončil. A tú esenciu, povedzme, pridal pán minister Malatinský formou nejakých kozmetických úprav. Dobre, dalo by sa možno akceptovať, že nešiel zákon o energetike tretím druhým pripomienkovým konaním. Ale toto je, dámy a páni, neakceptovateľné v prípade úplne nového zákona, ktorým tento zákon o regulácii v sieťových odvetviach je. Zákon neprešiel pripomienkovým konaním. Toto je znásilnenie akýchkoľvek princípov procesných, čo z môjho pohľadu nemá obdobu. Je nepredstaviteľné, že takýto úplne nový zákon, ktorý sa dotýka celého spektra dotknutých orgánov, či je to SPP, či sú to distribučky, západoslovenská, východoslovenská, stredoslovenská, Slovenské elektrárne, vôbec nebol predmetom pripomienkového konania. Skôr to považujem za absolútne zbabelý krok predkladateľov, ktorí sa zľakli možného vecného bombardovania tohto právneho paškvilu, ktorý napísal predseda Úradu pre reguláciu sieťových odvetví pán Holjenčík. Ešte raz, považujem to za absolútne škandalózne, že takýto zákon vôbec prišiel do Národnej rady Slovenskej republiky. Rád by som teraz prešiel k vecným pripomienkam k tomuto predloženému návrhu a pôjdem postupne podľa paragrafov, ako sú uvedené v zákone. Ešte raz poviem, že je mi hrozne ľúto, že tu sedí pán Jahnátek, pretože keby stal na mojom mieste, tak by rovnakým spôsobom tento zákon skritizoval, som o tom skalopevne presvedčený. Po prvé. Zavádza sa pojem energetická chudoba, kde musím povedať, že v prípade ak nedôjde k presnejšej definícii, vznikne veľmi vážne riziko neadresnej sociálnej politiky na úkor štátu a hlavne na úkor platcov alebo platcov dane alebo daňovníkov. Po druhé. Za veľmi zásadnú zmenu považujem kumuláciu funkcie predsedu úradu s funkciou predsedu rady. Jedna osoba, konkrétne váš nominant pán Holjenčík, tak bude mať v rukách celý úrad. Vďaka tejto zmene bude mať nárok aj na dva na slovenské pomery nadštandardné mesačné príjmy. Vy sami v dôvodovej správe uvádzate, že touto zmenou dôjde k prílišnému zaťaženiu jednej osoby. Je vôbec potrebné a nutné takúto zmenu vykonávať alebo si už pán Holjenčík vybral? Pre mňa je to pochopiteľné, pretože on si ten zákon napísal, že by sa mu páčilo sedieť naraz na dvoch stoličkách a držať spoločne so stranou SMER pekne v rukách celú slovenskú energetiku. Prepáčte pán kolega, veľmi rád budem citovať v tejto situácii vaše slová, ktoré ste uviedli k nášmu návrhu zákona: „Ak chceme urobiť regulačný úrad nezávislý, musí predsedu regulačného úradu menovať prezident minimálne z dvoch kandidátov. Dnes meníme zákon, dneska je ideálna príležitosť, poďme k tomuto modelu, tak, ako je to pri členoch rady, urobme aj v prípade regulačného úradu. Dajme jeden návrh zo strany vlády, jeden zo strany parlamentu a nech si prezident vyberie a preverí, či sú títo kandidáti dobrí.“ To boli vaše slová ešte ako poslanca. A viete, ako ste sa pridržiavali týchto slov v tomto navrhovanom zákone? Ešte raz, opakujem, ja rozumiem, že ten zákon nie je váš, písal ho niekto iný, ale nijak. Po novom bude túto takzvanú dvojjedinú osobnosť navrhovať vláda, jednofarebná vláda strany SMER, bez toho, aby sa mala možnosť opozícia k tejto osobe vôbec vyjadriť. Tak hovorím, v poriadku, poďme teda do modelu, ktorý tu navrhoval a obhajoval pán kolega Jahnátek, nech má aspoň trochu možnosť opozícia sa zapojiť do diskusie o návrhoch na menovanie predsedu úradu a predsedu rady, ale určite nesúhlasím s modelom, aby Národná rada ako jediný ústavodarný a zákonodarný orgán bola pri kreovaní takejto dôležitej funkcie z toho celého procesu absolútne vylúčená. Majte aspoň úctu k vlastným slovám, aj keď toho času opozičným. A keď tak veľmi trváte na vládnom kandidátovi, dajte možnosť aj Národnej rade navrhnúť vlastného kandidáta, nech si potom pán prezident vyberie. Po ďalšie. Problém nie je len v kumulácii týchto funkcií v jednej osobe, ale aj v tom, že jedna osoba ako predseda úradu bude odvolacím orgánom v prípadoch o uložení pokuty, keď rada, v ktorej je tá istá osoba taktiež členom, rozhodovala aj v I stupni. V tomto vidím zásadné riziko, keď dvojinštantnosť konania o udelení pokuty stratí vďaka tomuto nevhodnému personálnemu prepojeniu akýkoľvek zmysel. Opäť mi v tomto prípade nedá nezacitovať pána kolegu z rozpravy k nášmu návrhu zákona, ja som vám, pán kolega, hovoril, že ste mali radšej ostať doma: „Dámy a páni, to znamená, že ten, kto sa dostane na čelo regulačného úradu, je neobmedzená osoba na 6 rokov, šesť plus šesť a ešte môže byť. Doteraz bol predseda Regulačnej rady menovaný a odvolávaný na návrh Regulačnej rady. Čiže bola tu kontrolná funkcia na predsedu Regulačnej rady, Regulačná rada schvaľovala, schvaľovala, nielen prerokovávala regulačnú politiku a rozsah cenovej regulácie. Dneska to robí len regulačný úrad, to znamená, jeho štatutár, predseda regulačného úradu, buď pod niečo podpis dá, alebo nedá a nikto ho nevie donútiť, aby regulačnú politiku alebo rozsah cenovej regulácie zmenil v prospech občana alebo v prospech kohokoľvek. Jednoducho bude to jeho výsostná právomoc. Je to neuveriteľné, akú právomoc sme dali do rúk jednej osoby, neuveriteľné. Tento človek rozhoduje o cenách energií na celom Slovensku pre každého jedného občana, pre každého jedného odberateľa. Čiže vráťme to naspäť do polohy, aby mal každý nejaký kontrolný orgán. To znamená, buď nech ho kontroluje prezident, alebo nech kontroluje tohto predsedu Regulačnej rady Regulačná rada.“ Ako tieto vaše slová dopadli, pán kolega? Dali ste na čelo ÚRSO osobu, ktorú bude navrhovať vaša jednofarebná vláda. A táto osoba bude mať v rukách dve funkcie, ako povedal pán kolega. Je neuveriteľné, akú právomoc ste dali do rúk jednej osoby, neuveriteľné. A teraz pozor, vážené dámy, vážení páni, sociálne cítiaca strana SMER – sociálna demokracia, ktorá tak vehementne kritizovala udeľovanie nadštandardných odstupných, určuje v zákone svojim nominantom zlaté padáky v hodnote vyše 130 000 eur. Keďže táto suma sa odvíja od priemernej mzdy, je možné, že v čase ich odchodu bude táto suma ešte vyššia. Celý systém týchto padákov je nastavený dokonca tak, že aj v prípade ak by člen rady vykonával svoju činnosť čo i len jediný deň a na druhý deň by sa vzdal tejto funkcie, taktiež by mal nárok na vyše 18 800 eur. Toto nie je jediná výhoda, ktorú si nominanti strany SMER priznávajú. V zákone si stanovujú dokonca aj nárok na preplácanie ubytovania, ak sa nestihnú z rokovania vrátiť domov, čo pri odmene 3 144 eur je v súčasnej dobe (konsolidácia verejných financií) odvážne. Toto ustanovenie, ktorým si nadštandardnú odmenu priznávajú vaši nominanti aj s kolegami, sa pokúsime v druhom čítaní prostredníctvom pozmeňujúceho návrhu vypustiť. Ešte raz, ja viem, že tento návrh nevznikol u nás, preto je pre mňa pochopiteľné, prečo tam takéto nezmysly sú. A som presvedčený o tom, že to nie je ani vo vašom záujme, aby takéto nezmysly v tom návrhu zákona ostali. A preto pevne verím, že podporíte náš pozmeňujúci návrh. Po ďalšie. V návrhu sa stanovuje nová kompetencia úradu, a to, že bude organizovať výberové konania na dodávateľa technológie, ktorá má zabezpečiť zvýšenie energetickej efektívnosti sústavy alebo zníženie spotreby elektriny a dodávateľa, ktorý zabezpečuje prípravu výstavby a výstavbu nových elektroenergetických zariadení, na ktoré sa poskytujú energetické stimuly. Je prinajmenšom na zamyslenie, prečo si asi úrad berie kompetenciu na výberové konania všade tam, kde sa v energetike poskytujú energetické stimuly. To vám už vážne úplné ovládnutie kvázi nezávislého Úradu pre reguláciu sieťových odvetví nestačí? Je potrebné ešte dohliadať aj na to, komu budú prideľované energetické stimuly v nemalých čiastkach? Pripravíte opäť nejaký zlatý Klondike pre sponzorov na spôsob fotovoltaických elektrární, na ktorých sa budeme skladať všetci vyššími cenami energií? Úrad sa po novom bude môcť zúčastniť na všetkých úkonoch týkajúcich sa obchodnej verejnej súťaže organizovanej regulovaným subjektom. V dôvodovej správe k tomuto bodu uvádzate, že úrad v rámci obmedzenia vplyvu vertikálnych integrovaných podnikov na osoby, ktoré podnikajú v energetike alebo plynárenstve, ak sú jeho súčasťou, rozšíril svoju pôsobnosť aj na účasť úradu na obchodnej verejnej súťaži a na všetkých s ňou súvisiacich úkonoch, wow, navrhovaným ustanovením sa má zamedziť netransparentným finančným transakciám, ktoré bránia rozvoju trhu a diskriminujú iných účastníkov trhu s elektrinou a plynom, táto pôsobnosť sa vzťahuje aj na prevádzkovateľa prenosovej sústavy a prevádzkovateľa prepravnej siete, ktorý nie je súčasťou vertikálne integrovaných podnikov. Takže, vážené dámy a páni, môžeme si to zhrnúť. Strana SMER – sociálna demokracia chce mať v rukách predsedu rady a predsedu Úradu pre reguláciu sieťových odvetví, kontrolovať poskytovanie energetických stimulov. A aby to nebolo málo, bude ešte prítomný vždy jej nominant na všetkých obchodných verejných súťažiach? No to snáď nie. Netuším, ako prítomnosť nominanta strany SMER má zamedziť netransparentným finančným transakciám. Skôr si myslím, že sa má týmto ukázať direktívna tvár strany SMER, kde bude dohliadať na to, aby ich ľudia patrične vyhrávali tieto súťaže. Aj po skúsenostiach s korupčnými kauzami, ktoré boli spájané s prvou Ficovou vládou, toto ustanovenie považujem za veľmi účelové, ktoré skôr zavádza kontrolu strany SMER nad obstarávaniami ako nástroj na zvyšovanie transparentnosti. Prepáčte mi, ale ja keď počujem slovné spojenie transparentný SMER, pre mňa je to oxymoron, niečo ako drevené želiezko. Stanovuje sa nový druh regulácie, a to mimoriadna regulácia. Budem veľmi rád, ak mi pán minister vysvetlí, čo v praxi má táto mimoriadna regulácia znamenať, na čo bude slúžiť, lebo ak si pozrieme znenie § 16 zákona, vidno, že úradu sa v ňom dáva právo regulovať aj iné činnosti, tovary alebo ceny nad rámec, ktorý je stanovený v zákone o sieťových odvetviach. Je tam veľmi šalamúnsky zahrnutá klauzula, že to bude možné v prípadoch, ak to bude vyplývať zo všeobecného hospodárskeho záujmu. Pod tento pojem „všeobecný hospodársky záujem“ bude možné zahrnúť akúkoľvek udalosť a tým pádom bude možné regulovať úplne všetko, čo si jednofarebná vláda strany SMER zmyslí. Zavádzajú sa nové povinnosti pre regulovaný subjekt, keď v § 29 ods. 5 sa uvádza: „Regulovaný subjekt, ktorý vykonáva regulovanú činnosť v elektroenergetike alebo plynárenstve, je súčasťou vertikálne integrovaného podniku. Má povinnosť predložiť úradu na schválenie všetky zmluvy o poskytovaní služieb, prostredníctvom ktorých zabezpečuje vykonávanie regulovanej činnosti.“ V tom istom paragrafe sa pre regulovaný subjekt zavádzajú nové povinnosti, a to oznámiť úradu predmet obchodnej verejnej súťaže a predložiť úradu návrh podmienok obchodnej verejnej súťaže, a to najneskôr 30 dní pred vyhlásením obchodnej verejnej súťaže, zaslať úradu zoznam všetkých uchádzačov, ktorí sa prihlásili do obchodnej verejnej súťaže, ja nechápem, na čo to úradu je, ale dobre, a to najneskôr do 15 dní odo dňa uplynutia lehoty na prihlásenie sa do obchodnej verejnej súťaže, oznámiť úradu termín a miesto vyhodnotenia návrhov predložených do obchodnej verejnej súťaže najneskôr 3 dni pred jej vyhodnotením, umožniť úradu zúčastniť sa na všetkých úkonoch týkajúcich sa obchodnej verejnej súťaže a poskytovať úradu súvisiace informácie vrátane vyhodnotenia obchodnej verejnej súťaže. Všetky tieto opatrenia okrem toho, že neúmerne budú zvyšovať administratívnu záťaž na regulované subjekty, budú zavádzať neobmedzenú kontrolu nominantov strany SMER už takmer nad všetkými činnosťami, ktoré si v energetike dokážeme predstaviť. Nechcem predbiehať, ale ja si viem predstaviť, ako to celé dopadne. Keďže tu celý čas hovoríme o veľmi dôležitom zákone, ktorý má vplyv na ceny energií v Slovenskej republike, a ide o úplne novú právnu úpravu, ktorá nebola predmetom pripomienkového konania, a tak dotknuté subjekty nemali ani možnosť sa k tomuto návrhu vyjadriť, a s prihliadnutím na to, že verziu, ktorú ste nám teraz predložili, si napísal predseda Úradu pre reguláciu sieťových odvetví, ktorý sa tam chce zabetónovať na dvoch stoličkách, s dvoma platmi, s nádherným zlatým padákom, že tento zákon zvyšuje administratívnu záťaž pre regulované subjekty, dáva kompetencie úradu, cez ktoré sa snaží regulovať už takmer všetko, preto v zmysle zákona o rokovacom poriadku Národnej rady navrhujem, aby sa Národná rada uzniesla tak, že vráti tento zákon navrhovateľovi na dopracovanie. Tento zákon jednoducho nemá v Národnej rade čo hľadať. Ďakujem veľmi pekne za vašu pozornosť.